softcatala/Softcatala-Web-Texts-Dataset huggingface dataset:
Softcatalà presenta la traducció al català del navegador Firefox 2.0
2006-10-24 00:00:00

Softcatalà, en col·laboració amb [Mozilla](http://www.mozilla.com) i la seua [filial europea](http://www.mozilla-europe.org), presenta la traducció al català de la versió 2.0 del popular i extensament guardonat navegador [Firefox](http://www.firefox.cat), que es presenta simultàniament en [més de trenta llengües](http://ca.www.mozilla.com/ca/firefox/all.html). A banda de l'aplicació, també s'ha traduït l'ajuda i, progressivament, les pàgines oficials del programa que hi estan associades, per a així apropar-lo i facilitar-ne l'ús a l'usuari catalanoparlant en la seua experiència diària. El Firefox sorgeix del projecte de programari lliure [Mozilla.org](http://www.mozilla.org), una iniciativa que nasqué amb l'objectiu de garantir la innovació i el respecte als estàndards oberts a la xarxa, basada en el codi obert i amb una comunitat de desenvolupadors i col·laboradors d'abast mundial. Respecte de l'anterior, la versió nova incorpora, [entre d'altres](http://www.mozilla-europe.org/ca/products/firefox/features/), les característiques següents: * Un nou tema del Firefox per a millorar-ne la navegació. * [Protecció integrada contra la pesca electrònica](http://softcatala.org/wiki/Firefox:Pesca_electr%C3%B2nica), gràcies a una llista de llocs sospitosos que s'actualitza regularment de manera automàtica. * Una millor gestió dels [motors de cerca](http://www.mozilla-europe.org/ca/products/firefox/search/), alguns dels quals (com ara Google o Yahoo!) poden oferir suggeriments dels termes de cerca. * Una [navegació amb pestanyes](http://www.mozilla-europe.org/ca/products/firefox/tabs/) més potent, que permet moure-s'hi més fàcilment, i amb la possibilitat de recuperar la darrera pestanya que s'hagi pogut tancar accidentalment. * L'opció de poder recuperar una sessió de navegació anterior, perquè l'usuari ho decideix així per defecte o en el cas que es pugui haver interromput el programa involuntàriament o per una errada del sistema. * Una visualització fàcil dels canals d'informació web, mitjançant la subscripció en forma d'[adreces d'interès actives](http://www.mozilla-europe.org/ca/products/firefox/live-bookmarks/), com també per mitjà de clients locals o serveis d'agregació remots en línia. * [Correcció ortogràfica](http://softcatala.org/wiki/Mozilla:Corrector_ortogr%C3%A0fic) activada mentre s'emplena un formulari. * Addició de resums d'elements d'informació de pàgines web en forma de títols d'adreces d'interès, que a més poden actualitzar-se periòdicament si el contingut original canvia. Amb motiu del llançament d'aquesta versió nova, hi haurà [celebracions](http://www.firefoxparty.com) arreu del món, i, entre d'altres, a Barcelona. Per a més informació, visiteu [festa.firefox.cat](http://festa.firefox.cat).
ISOC-ECC celebra la seva Assemblea General a Barcelona
2006-10-24 00:00:00

El Consell Coordinador de Capítols Europeus de la Internet Society (ISOC-ECC) celebra la seva Assemblea General el 26 d’octubre a la seva seu de l’Institut d’Estudis Catalans de Barcelona. Aquesta serà la primera Assemblea d’ISOC-ECC després d’haver finalitzat les gestions per registrar l’entitat com organització sense afany de lucre a la Ciutat Comtal. Tots els capítols europeus d’ISOC i el representant de la central d’ISOC als EUA han estat convidats per discutir sobre la situació actual de l’organització i els seus projectes, així com sobre el futur d’Internet a Europa, i més concretament sobre la governança d’Internet, el consorci EURid, que gestiona els dominis .eu, i els estàndards d’Internet. La Internet Society (ISOC) és una organització internacional amb seu a Reston, Estats Units, creada el 1992. És una organització clau en el debat sobre el futur de la xarxa i d’ella depenen els grups responsables dels estàndards de la infrastructura d’Internet, com la Internet Engineering Task Force (IETF) i la Internet Architecture Board (IAB). Les seves àrees de treball principals són els estàndards, l’educació i les polítiques públiques d’Internet. L’activitat internacional d’ISOC es fonamenta en 80 capítols distribuïts en 64 països. Els capítols són organitzacions d’arreu del món que comparteixen els principis i els objectius d’ISOC i es comprometen a defensar-los en el seu àmbit territorial. Els capítols representen el canal d’expressió principal de la opinió de la societat civil, del sector acadèmic i del sector privat envers els temes de debat sobre el futur Internet, al mateix temps que són una garantia de l’adaptació tecnològica a les realitats socio-culturals de cada territori. La Coordinadora de Capítols Europeus d’ISOC (ISOC-ECC) és la primera iniciativa al món que té com objectiu desenvolupar una coordinadora de capítols d’àmbit continental per tractar de forma conjunta el present i futur d’Internet a Europa. L'establiment legal a Barcelona ha estat possible desprès que la candidatura presentada per ISOC-CAT, amb el suport de la FOBSIC, l'IEC i i2CAT, siguès escollida al concurs internacional. El Capítol Català de la Internet Society (ISOC-CAT) és un dels primers capítols que es va crear al món, alhora que és un dels patrons permanents de la Fundació puntCAT, gestora del primer domini lingüístic i cultural a Internet.
Renovem els fòrums d'ajuda
2006-10-30 00:00:00

Després de molts anys amb un sistema de fòrums propi, finalment hem actualitzat els fòrums de Softcatalà utilitzant el programa phpBB. Els fils de discussió antics segueixen a http://www.softcatala.org/forum/index.htm com a arxiu de consulta, però ja no s'hi poden crear temes nous. La finalitat dels fòrums és permetre als usuaris que plantegin problemes i ofereixin solucions sobre els diferent programes que es troben traduïts al català, tot i que també hi ha un fòrum per a consultes sobre llengua i un altre per a dubtes de traducció de programari al català. Amb aquest nou sistema de fòrums, que permet als usuaris definir els seus propis perfils, és possible tenir usuaris registrats, crear fils de discussió, afegir fòrums nous, fer cerques, etc., i tot de manera senzilla. Els nous fòrums es poden trobar a http://www.softcatala.org/forum/.
Softcatalà presenta la traducció al català de l'OpenOffice.org 2.0.4
2006-11-12 00:00:00

L'OpenOffice.org 2.0.4 és el paquet ofimàtic lliure i gratuït més complet que existeix actualment. Té tot el que es pot esperar d'un paquet ofimàtic i, a més a més, en català. Podeu crear documents dinàmics, analitzar dades, dissenyar presentacions atractives i produir dibuixos espectaculars. L'OpenOffice.org 2.0.4 ha estat desenvolupat per la comunitat OpenOffice i es troba disponible per a sistemes Windows, GNU/Linux i Unix. És el primer paquet ofimàtic que implementa l'estàndard OpenDocument Format, que recentment ha aprovat el comitè internacional d'estàndards ISO/IEC. El format OpenDocument pot utilitzar-se amb qualsevol aplicació ofimàtica, sense por d'haver de dependre d'un proveïdor específic ni dels termes de llicència, amb la seguretat que els documents es podran llegir, editar i imprimir en un futur. El paquet ofimàtic incorpora un mòdul de base de dades (Base), per a complementar el processador de textos (Writer), el gestor de fulls de càlcul (Calc) i el de presentacions (Impress), i l'eina de dibuix (Draw). Els usuaris, doncs, disposen de tots els recursos necessaris per a ser productius en un món modern. L'OpenOffice.org és lliure, això vol dir que ofereix la llibertat d'utilitzar, d'estudiar, de millorar i de compartir el programari. Les millores de la nova versió 2.0.4 inclouen: \- Gestió de PDF millorada \- Exportació directa a format LaTeX \- Nova funcionalitat als components Calc i Impress \- Consultes imbricades en la base de dades Es recomana a tots els usuaris actualitzar-se a l'OpenOffice.org 2.0.4. Aquests dies el projecte Openoffice.org ha complert el sisè aniversari. Durant aquest temps ha multiplicat el nombre d'usuaris i ha ajudat a establir el format OpenDocument com a estàndard internacional d'intercanvi de documents. Descàrrega Versió Windows http://www.softcatala.org/prog126.htm Versió GNU/Linux https://www.softcatala.org/pub/softcatala/openoffice Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Disponible el sistema de gestió personal Duroty
2006-11-16 00:00:00

Des d’el passat dimarts ja és possible descarregar-se i instal·lar el programa de gestió [Duroty](http://duroty.com) en versió beta. Aquest programa ha estat desenvolupat integrament a casa nostra –i per tant completament en català, encara que ofereix traduccions del mateix a l’anglès i al castellà- i les primeres proves de funcionament real han estat passades amb èxit. Duroty és un programa de gestió en codi lliure, que compta amb servei de canals personals, gestió de correu electrònic, gestió d'enllaços, missatgeria entre membres de la xarxa i pròximament disposarà també de gestió d'agenda electrònica i indexació de fitxers de servidor. Duroty està orientat a petites i mitjanes empreses, o a xarxes estables que comparteixen informació i que necessiten sistemes de gestió per a disminuir la barrera d'accés a aquesta informació. La principal funcionalitat i utilitat de Duroty és la gestió del correu electrònic. Duroty indexa el contingut dels fitxers adjunts dels missatges de correu dels usuaris, essent possible fer cerques per contingut en aquests fitxers. L’aplicació fa servir sistemes de cerca de missatges simples i avançades -semblant al cercador de webs Google, però afegint la possibilitat de cercar dins dels fitxers adjunts (word, powerpoint, excel, pdf, html, etc.)- a més a més dels camps típics (from, to, subject, body, etc.) El servei de feeds permet carregar informació des de qualsevol canal RSS (fins i tot Podcast) essent il·limitat i totalment configurable. La gestió d’enllaços funciona també de manera semblant a l’aplicació de Google, permetent la classificació mitjançant tags i la cerca oberta a les pàgines seleccionades, ja que la informació continguda en aquestes és indexada pel propi Duroty. Compta també amb la funcionalitat de notebook permet magatzemar i anotar informació o qualsevol altra dada que et trobis durant la navegació a la zarza. La interfície de consulta de totes les aplicacions utilitza tecnologia AJAX (combinació de DHTML, CSS, Javascript, XML i llenguatges de servidor). A més la interfície es presenta inicialment amb 3 idiomes (català, castellà i anglès). El servidor està desenvolupat íntegrament en Java. Duroty suporta els navegadors Firefox, Internet Explorer i Mozilla
Lliurament dels premis E-tech 2006 a Girona
2006-11-23 00:00:00

El proppassat dijous 16 de novembre a l'Hotel Carlemany de Girona s'han lliurat els premis 2006 del [fòrum de noves tecnologies de les comarques gironines](http://www.forumetech.com/), destinat a promoure el sector de les TIC en aquesta regió del país. Els guardonats d'enguany han estat en l'apartat de «web corporatiu» l'[Ajuntament de Girona](http://www.ajuntament.gi) per «10 anys a la x@arxa», [DSET](http://www.dset-solutions.com/) pel projecte empresarial del mateix nom, Eureka Kids per [Eurekakids](http://www.eurekakids.net/?idioma=cat) en aplicació de noves tecnologies a l'empresa, i [Gassó Gestió Local SL](http://www.gassogl.com/) pel que fa al millor projecte d'administració local. En el sector universitari s'ha premiat a la Universitat de Girona per [Gametools](http://www.gametools.org/). Finalment, [Vimmocat](http://www.vimmocat.com/), un catàleg immobiliari virtual de les comarques gironines, ha guanyat el premi a l'excel·lència en el tractament lingüístic destinat a programes informàtics i webs, patrocinat per la [secretaria de Política Lingüística de la Generalitat de Catalunya](http://www6.gencat.net/llengcat/dgpl/). Enllaços [Notícia a El Punt](http://www.vilaweb.cat/www/elpunt/noticia?p_idcmp=2140564)
Microsoft Windows Vista i Office 2007 incorporaran el català de sèrie en PC nous
2006-11-26 00:00:00

Microsoft incorporarà el català de sèrie a la propera versió de Windows anomenada Windows Vista que estarà disponible per a fabricants de PC i empreses el proper 30 de novembre i per a usuaris domèstics a finals de gener. Microsoft també produirà el paquet d'idioma català pel programa ofimàtic Microsoft Office 2007. Actualització 21/12/2006: Diversos usuaris ens informen que el català no ve de sèrie als CD de Microsoft Vista. Aquest és el primer cop que Microsoft ofereix el català, i altres llengües minoritzades, el mateix dia que posa a la venda un nou producte i no mesos, o fins i tot anys després, com havia succeït anteriorment. Microsoft està arribant a un acord amb HP, Dell, Sony i Toshiba i altres fabricants de PC perquè els usuaris que comprin ordinadors nous a l'estat espanyol puguin escollir amb quina llengua volen treballar-hi, incloent-hi el gallec, l'èuscar, el castellà, l'anglès o el català. La traducció al català, igual que a altres llengües minoritzades, es realitza amb tecnologia LIP (Language Interface paquets). Es tracta d'un paquet d'idioma que s'aplica sobre una versió ja instal·lada en una altra llengua . La traducció, com en cas dels paquets d'idioma per a Windows XP, serà una traducció parcial de la interfície d'usuari, però encara cal veure el grau de catanalització que s'assolirà en les noves versions. El català també estarà disponible per als ordinadors Tablet PC. Microsoft té plans de destinar-ho a l'ensenyament i a la sanitat, entre altres sectors. Més informació: [El Periódico de Catalunya](http://www.elperiodico.com/default.asp?idpublicacio_PK=46&idioma=CAT&idnoticia_PK=358535&idseccio_PK=1009)
Nou Recull de termes 4.0 de Softcatalà
2006-12-11 00:00:00

Quatre anys després de la darrera versió, Softcatalà presenta la versió 4.0 del Recull de termes. Durant aquest període s'han normalitzat nombrosos termes relacionats amb la informàtica i la societat de la informació, per la qual cosa es feia necessari posar el Recull al dia; després d'aquesta actualització, el nombre de termes que s'hi recullen supera els 1.800. Aquesta nova versió pren com a base les anteriors; tots els termes existents, però, han estat avaluats un per un i s'han canviat quan calia, atès que alguns termes que ja s'havien normalitzat anteriorment han estat revisats. També se n'ha descartat un cert nombre, especialment locucions verbals, que s'han considerat innecessaris. Alhora, s'hi han afegit diversos neologismes i una bona part de la terminologia publicada pel TERMCAT, Centre de Terminologia, organisme que n'ha fet la revisió, com també diversos termes que han anat apareixent a noves aplicacions traduïdes per Softcatalà. Tothom qui vulgui fer algun comentari o suggeriment sobre aquest nou Recull ho pot fer mitjançant la llista de correu que s'ha creat amb a aquesta finalitat; per a donar-s'hi d'alta només cal accedir a la pàgina de llistes de Softcatalà (http://www.softcatala.org/llistes). El nou Recull de termes és accessible a tothom a l'adreça http://www.softcatala.org/projectes/eines/recull/recull.htm. Softcatalà és una associació sense afany de lucre que treballa per la normalització de la llengua catalana en el sector informàtic, relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
El TERMCAT publica un diccionari de comerç electrònic
2006-12-15 00:00:00

S'acaba de publicar la Terminologia del comerç electrònic, elaborada pel TERMCAT amb el suport del Servei de Política Lingüística del Govern d'Andorra i amb l'assessorament d'experts de la Universitat Oberta de Catalunya, de la Universitat de les Illes Balears, de la Universitat Autònoma de Barcelona i del Centre de Supercomputació de Catalunya. El diccionari, que esdevé una eina de gran utilitat per a professionals i usuaris de la comunicació, l'àmbit del comerç i dels serveis electrònics, aplega i defineix 284 termes, i els presenta amb els seus equivalents en castellà, francès i anglès, d'ús habitual en aquesta nova variant del comerç, que ja ocupa un lloc remarcable en els nostres hàbits de consum. Conjuntament amb aquesta obra s'han editat també un tríptic que conté vint-i-set termes bàsics de l'àmbit de la seguretat a la xarxa i un quadríptic amb trenta-sis termes del màrqueting electrònic. TERMCAT, Centre de Terminologia. Terminologia del comerç electrònic. Barcelona: TERMCAT, Centre de Terminologia, 2006. 110 p. (Terminologies; 6) ISBN 84-393-7235-3 Més informació a http://www.termcat.cat
Sopar de Nadal de Softcatalà 2006
2006-12-18 00:00:00

El proper divendres, 22 de desembre a les 21.00 hores, farem el sopar de Nadal de Softcatalà. Hi estan convidats tots els col·laboradors, simpatitzants i usuaris amb els seus respectius acompanyants. Lloc: [Centre Comarcal Lleidatà](http://www.cclleidata.cat) ([mapa](http://maps.google.com/?q=Corts+Catalanes+592,+08007+Barcelona&ie=UTF8&om=1&z=17&iwloc=A&hl=ca)) Gran Via de les Corts Catalanes, 592 El sopar consistirà en un menú de Nadal i té un preu orientatiu de 25 EUR. Us preguem que confirmeu de la vostra assistència com més aviat millor a la [pàgina wiki del sopar](http://www.softcatala.org/wiki/PencairesTrobades) o per [correu electrònic](mailto:info@softcatala.org), indicant-hi també el nombre de persones, per tal de poder fer-ne una previsió acurada.
La Tafanera: una pàgina en català de promoció participativa de notícies
2006-12-28 00:00:00

Des de fa unes poques setmanes s'ha presentat a la xarxa [la Tafanera](http://www.latafanera.net), una pàgina web on poden llegir-s'hi tot tipus de notícies i alhora també comentar-les. La gràcia d'aquest servei rau en que les notícies les envien els seus propis usuaris, i la mateix comunitat tria quines s'acaben publicant a la pàgina principal. Per tant, la Tafanera es podria definir com una pàgina de promoció participativa de notícies. La iniciativa sorgeix de dos joves de l'Alt Urgell (Jordi i Joel) i un d'Igualada (Eduard) afeccionats a serveis similars en altres llengües com ara el [Menéame](http://www.meneame.net) en castellà o el [Digg](http://www.digg.com) en anglès, que veient la mancança present en la nostra llengua, van decidir traslladar el mateix concepte al català. De fet, abans d'això fins i tot ja existien portals anàlegs en basc ([Zabaldu](http://www.zabaldu.com)) o en gallec ([Chuza](http://www.chuza.org/)). Gràcies a l'allotjament de [Racó Català](http://www.racocatala.cat), les primers proves es van iniciar amb el codi de [Pligg](http://www.pligg.com/), però posteriorment es va optar pel mateix que s'utilitza a Menéame. El funcionament és molt senzill, els usuaris previ registre envien enllaços de les històries més rellevants del panorama internauta juntament amb una petita descripció. Tot seguit, són els propis usuaris els que decideixen amb el seu vot si aquella història és prou bona per a sortir publicada a la portada o no. Si aconsegueixen prou vots, la notícia sortirà en portada, mentre que en cas contrari, la notícia continuarà en segon pla.
Google signa un acord amb biblioteques catalanes per digitalitzar part del seu fons
2007-01-10 00:00:00

[Google Inc](http://www.google.com/) i la [Biblioteca de Catalunya](http://www.bnc.es/digital/) han presentat avui en roda de premsa conjunta un acord mitjançant el qual Google tindrà accés al fons de cinc biblioteques catalanes per a la seva digitalització. Ells libres que es digitalitzaran són aquells que han passat al domini públic i que podrien representar un fons d'uns tres-cents mil volums (dels quals no s'ha especificat quina part es digitalitzaran). Les biblioteques que han signat l'acord són la biblioteca del Monestir de Montserrat, biblioteca pública episcopal del seminari de Barcelona, biblioteca del centre excursionista de Catalunya, la biblioteca de l'Ateneu Barcelonès i la Biblioteca de Catalunya. Aquest acord permetrà a Google publicar en línia aquests volums i fer-los accessibles a través d'Internet. Algunes de les obres d'aquests fons són tant antigues que la seva simple consulta pot ocasionar-les danys. Aquest projecte pot tenir un gran impacte en la quantitat i qualitat de textos disponibles en català a la Xarxa en els propers anys. De totes maneres, no és l'únic projecte d'aquest tipus en llengua catalana, de fa molts anys hi ha el projecte [Gutenberg](http://www.gutenberg.org/) amb objectius similars. Fa pocs mesos a Softcatalà vam publicar un article d'en Miquel Térmens sota el títol [Digitalització dels llibres de les biblioteques](http://www.softcatala.org/articles/article67.html) que fa un repàs exhaustiu sobre les diferents iniciatives de digitalització que hi ha actualment en marxa. Més Informació Vilaweb - [Google publicarà a internet milers de llibres catalans](http://www.vilaweb.cat/www/noticia?p_idcmp=2225860) LaMalla - [La literatura catalana s'obre al món digital](http://www.lamalla.net/canal/digitalia/bitsel_lania/article?id=156915)
Softcatalà presenta la traducció al català de l'OpenOffice.org 2.1
2007-01-11 00:00:00

L'[OpenOffice.org 2.1](http://www.openoffice.org) és el paquet ofimàtic lliure i gratuït més complet que existeix actualment. Té tot el que es pot esperar d'un paquet ofimàtic i, a més a més, en català. Podeu crear documents dinàmics, analitzar dades, dissenyar presentacions atractives i produir dibuixos espectaculars. L'OpenOffice.org 2.1 ha estat desenvolupat per la comunitat OpenOffice i es troba disponible per a sistemes Windows, GNU/Linux i Unix. És el primer paquet ofimàtic que implementa l'estàndard OpenDocument Format, que recentment ha aprovat el comitè internacional d'estàndards ISO/IEC. El format OpenDocument pot utilitzar-se amb qualsevol aplicació ofimàtica, sense por d'haver de dependre d'un proveïdor específic ni dels termes de llicència, amb la seguretat que els documents es podran llegir, editar i imprimir en un futur. El paquet ofimàtic incorpora un mòdul de base de dades (Base), per a complementar el processador de textos (Writer), el gestor de fulls de càlcul (Calc) i el de presentacions (Impress), i l'eina de dibuix (Draw). Els usuaris, doncs, disposen de tots els recursos necessaris per a ser productius en un món modern. L'OpenOffice.org és lliure, això vol dir que ofereix la llibertat d'utilitzar, d'estudiar, de millorar i de compartir el programari. Les millores de la nova versió 2.1 inclouen: * Permet l'ús de múltiples monitors a Impress * Exportació a HTML de Calc millorada * Compatibilitat millorada per al Microsoft Access a OpenOffice Base * Notificació automàtica d'actualitzacions Es recomana a tots els usuaris actualitzar-se a l'OpenOffice.org 2.1. Descàrrega Versió Windows http://www.softcatala.org/prog126.htm Versió GNU/Linux https://www.softcatala.org/pub/softcatala/openoffice Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Es presenta oficialment VilaWeb TV i el servei "3alacarta" inicia proves amb formats lliures
2007-01-12 00:00:00

Des de fa uns quants mesos es pot accedir a través de l'adreça [www.vilaweb.tv](http://www.vilaweb.tv) als serveis de Vilaweb televisió. Avui comença una nova etapa amb canvi de format, una pàgina renovada que inclou més continguts i noves seccions. Al nou s'hi poden trobar els més de dos-cents vídeos creats per VilaWeb TV, classificats per àrees, amb un cercador i una nova secció que permet d'accedir en directe a televisions del país i de l'estranger. VilaWeb TV és el primer canal de televisió IP en català, via Internet, creat al país amb voluntat de seguir l'actualitat i d'oferir una mirada pròpia, en la línia que, des de fa onze anys, segueix VilaWeb com a diari electrònic. VilaWeb TV va començar les emissions el febrer del 2006 i des d'aleshores ha consolidat el projecte que avui s'ha presentat oficialment. Des de Vilaweb es pensa que mentre la TDT representa el model de la televisió 'industrial', la televisió IP és la televisió de la 'creativitat'. L'objectiu de VilaWeb TV a curt termini és ampliar els continguts fins a assolir una producció d'entre 30 i 45 minuts diaris. Alguns d'aquests continguts s'elaboraran en col·laboració amb altres entitats, com el Grup Enderrock, que aviat començarà a fer vídeos sobre l'actualitat musical catalana. Malauradament, com passa amb altres serveis de vídeo a la xarxa com [YouTube](http://www.youtube.com), encara no és possible la visualització amb connectors lliures, encara que sí amb navegadors lliures que utilitzin el connector privatiu d'Adobe Flash. Es preveu que projectes de codi obert com [Gnash](http://www.gnu.org/software/gnash) o [Tamarin](http://www.mozilla.org/projects/tamarin/), puguin fer-ho possible en un futur. L'anunci del nou servei de Vilaweb coincideix amb la emissió pilot d'un canal de la [Corporació Catalana de Ràdio i Televisió](http://www.ccrtv.cat) (CCRTV), el 3/24, utilitzant per primera vegada formats de vídeo i àudio amb una codificació lliure ([Theora](http://ca.wikipedia.org/wiki/Theora) i [Vorbis](http://ca.wikipedia.org/wiki/Ogg Vorbis)). Això ocurreix aproximadament un any després que des d'aquestes pàgines es [va fer ressò](http://www.softcatala.org/noticies/05012005213.htm) de les queixes de diferents usuaris de [3 a la Carta](http://www.tv3.cat/3alacarta/) tant pel que fa a l'accés des de plataformes lliure com respecte a la consideració de la llengua catalana, incomplint-se per tant el [Pacte del Tinell](http://ca.wikipedia.org/wiki/Pacte_del_Tinell) que havia subscrit l'anterior govern. Fonts: [Vilaweb ](http://www.vilaweb.cat/www/noticia?p_idcmp=2223115) i [La Farga](http://www.lafarga.cat/node/1559)
Softcatalà presenta la traducció al català del SeaMonkey 1.1
2007-01-29 00:00:00

El [SeaMonkey](http://www.mozilla.org/projects/seamonkey/) és una solució completa per a l'ús d'Internet basada en el codi de [Mozilla.org](http://www.mozilla.org), que incorpora en un mateix programa un navegador, un gestor de correu, un redactor web i un client de xat IRC. Aquest es tracta de l'evolució de l'antic [Mozilla](http://softcatala.org/wiki/Mozilla_Suite) que continua a nivell comunitari quan des de l'anterior versió va començar a rebre el nom de SeaMonkey. Apart de les aplicacions descrites, també s'hi inclou per defecte eines per al desenvolupament web com ara un Inspector DOM o un depurador de JavaScript. Respecte a l'anterior versió 1.0, cal destacar-ne: 

  * Correcció ortogràfica en línia a les àrees de text dels formularis web, com amb el Firefox 2.
  * Previsualització dels continguts de les pestanyes en passar-hi per sobre.
  * Etiquetatge personalitzat dels missatges de correu.

Podeu consultar-ne més a les [notes de la versió](http://www.softcatala.org/wiki/SeaMonkey:1.1/Notes_de_la_versi%C3%B3). Podeu baixar-vos el SeaMonkey 1.1 en català per a: 

  * [GNU/Linux](https://www.softcatala.org/pub/softcatala/seamonkey/1.1/linux/seamonkey-1.1.ca-AD.linux-i686.installer.tar.gz)
  * [Mac OS X](https://www.softcatala.org/pub/softcatala/seamonkey/1.1/mac/seamonkey-1.1.ca-AD.mac.dmg)
  * [Windows](http://www.softcatala.org/prog176.htm)
  * [Paquet de llengua](https://www.softcatala.org/pub/softcatala/seamonkey/1.1/langpack/seamonkey-1.1.ca-AD.langpack.xpi) (si ja el tinguéssiu en alguna altra llengua)

Podeu trobar més informació del [SeaMonkey al wiki de Softcatalà](http://softcatala.org/wiki/SeaMonkey). [Softcatalà](http://www.softcatala.org) és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a a http://www.softcatala.org.
GNULinux.cat surt a la llum!
2007-02-12 00:00:00

Un portal web per descobrir GNU/Linux, adreçada a gent que no conegui aquest sistema operatiu lliure. [GNULinux.cat](http://www.gnulinux.cat) és la versió catalana de [GetGNULinux.org](http://www.getgnulinux.org/), la web original del projecte. El juliol de l'any passat un estudiant francès, Olivier Cleynen, va crear una web per aquelles persones que amb prou feines havien sentit a parlar, o no coneixien, el sistema operatiu lliure GNU/Linux. Des de llavors fins ara, la web s'ha anat canviant, ampliant i traduint gràcies a una comunitat de persones voluntàries d'arreu del món, amb l'objectiu de sintetitzar i fer més entenedora la informació exposada. Gràcies a l'Equip Català de GetGNULinux.org, des d'avui el Català és una de les tres llengües a la qual esta traduïda aquesta web. A partir dels tres apartats bàsics en que s'estructura la web, l'usuari pot descobrir la informació que li sigui necessària, així com decidir ampliar o no els conceptes proposats. \- Què és Linux? Aquesta secció no és la típica parrafada amb la història de GNU/Linux des del principi sinó un petit text que respon a preguntes com, qui el fa, amb quin interès, quina aspecte te i les avantatges del programari lliure. S'afegeixen enllaços a captures de pantalla de Linux, que és el programari lliure i PMF sobre Linux. \- Perquè no Windows? Aquesta secció pretén trencar l'immobilisme que s'imposa en les noves tecnologies, tot explicant perquè creiem que no haurien d'utilitzar Windows. Es parla de les restriccions de la llicència, dels formats i programes que t'obliga a fer servir Microsoft, els problemes que sorgeixen quan no es disposa del codi font i les repercussions que tindrà el DRM i la Computació de Confiança en les nostres vides. Cada concepte disposa d'un enllaç a un article on s'explica més detalladament. \- Fent el salt a Linux I finalment, la migració, l'objectiu final d'aquesta web. En aquesta secció s'explica com passar de Windows a Linux, el que és igual i el que no, el que és millor i el que és pitjor. També s'anima a l'usuari triar entre tres distribucions (la web no esta afiliada a cap de les tres) i s'explica com aconseguir-la ja sigui només per provar-la o definitivament per instal·lar-la. El darrer punt és un breu recull dels recursos que es poden trobar a la xarxa, per a resoldre dubtes o problemes que puguin sorgir durant la migració. Pel que fa a l'Equip que ha fet possible la traducció esta format per: \- Oriol Piera; Apart de Coordinador de GNULinux.cat és membre de Caliu (Associació d'Usuaris de Linux en llengua catalana) i de l' Equip Català d'Ubuntu . \- Rafael Carreras; Coordinador de l'Equip Català d'Ubuntu, secretari de Caliu, traductor de la FSFE (Free Software Foundation Europa) i de KDE (un entorn gràfic de Linux). \- Persones anònimes que han contribuït al wiki de traducció. Esperem que aquest projecte esdevingui d'interès i restem a la vostra disposició per a resoldre qualsevol dubte. Equip Català de GetGNULinux.org hola@gnulinux.cat
L'Adobe Reader disponible en català
2007-02-14 00:00:00

Després de molts mesos de rumors es confirma finalment que l'empresa Adobe ha traduït al català la versió 8.0 el seu popular producte l'Adobe Reader. L'Acrobat permet de llegir documents en format PDF, que és el format més usat actualment per a l'intercanvi de documents electrònics amb format. Segons [estimacions](http://www.parlament-cat.net/activitat/bopc/07b182.pdf) del Govern de la Generalitat de Catalunya està instal·lat a més de dos milions d'ordinadors de l'àmbit lingüístic català. Al final del mes passat, Adobe va iniciar el procés perquè el format PDF complet esdevingui un estàndard ISO (hi ha parts que ja ho són), quelcom que l'afirmaria com una opció molt sòlida per esdevenir un veritable estàndard per a l'intercanvi de documents electrònics amb format. Microsoft fa temps que treballa en el seu propi format, l'XPS, amb el que intentarà substituir al PDF. La traducció al català de l'Adobe Acrobat ha estat tema de debat al Parlament de Catalunya. L'any 2002 Esquerra Republicana de Catalunya ja [va tramitar](http://www.parlament-cat.net/activitat/bopc/06b326.pdf) una proposició no de llei per a la traducció de l'Adobe Acrobat al català que també va tenir en aquella època una certa empenta internauta amb la campanya [AdobeSiUsPlau](http://groups.google.com/group/alt.fan.countries.andorra/tree/browse_frm/month/2002-05/18a773ac32addd50?rnum=21&_done=%2Fgroup%2Falt.fan.countries.andorra%2Fbrowse_frm%2Fmonth%2F2002-05%3F). El 18 de febrer del 2005, la diputada Dolors Camats, d'Iniciativa-Verds, preguntava per l'estat de la qüestió i, poc temps després, es responia que [no s'havien aconseguit](http://www.parlament-cat.net/activitat/bopc/07b182.pdf) avenços significatius. Però l'Adobe Acrobat no és el primer lector de PDF que existeix en català. Des de fa anys existeix per a Linux hi ha el [KPDF](http://kpdf.kde.org/), dissenyat per a entorns KDE (en el desenvolupament del qual participa el català Albert Astals) o l'[Evince](http://www.gnome.org/projects/evince/) que és el lector de PDF més usat en entorns GNOME (del qual forma part des de la versió 2.12). El paquet d'idioma català (de moment no hi ha la versió completa instal·lable) per a l'Adobe Reader es pot baixar des d'[una pàgina especial d'Adobe en català](http://labs.adobe.com/wiki/index.php/LanguagePack:Reader:Catala) i, de moment, només es troba disponible per al Microsoft Windows. Per a baixar el paquet d'idioma [feu clic aquí.](http://labs.adobe.com/wiki/index.php/LanguagePack:Reader:Catala)
L'OpenOffice.org Conference 2007 se celebrarà a Barcelona
2007-02-20 00:00:00

L'[Openoffice.org Conference](http://marketing.openoffice.org/conference/) és la trobada anual dels membres de la comunitat [Openoffice.org](http://www.openoffice.org). Aquesta comunitat té com a objectiu crear un conjunt d'eines ofimàtiques en programari lliure que permetin crear documents dinàmics, analitzar dades, dissenyar presentacions atractives i produir dibuixos espectaculars. Aquest trobada aplega persones vingudes d'arreu del món que es reuneixen per a analitzar els avenços del projecte en els darrers dotze mesos i pensar com poden afrontar els reptes per a l'any vinent. L'OpenOffice.org Conference són unes jornades de tres dies (el primer dels quals es fa porta tancada i es dedica exclusivament als col·laboradors dels diferents projectes) i dos dies d'accés lliure. Durant aquests dies es fan ponències en diferents tracks (comunitat, usuari final, desenvolupadors) i diverses sessions plenàries. Paral·lelament a la nit s'acostumen a fer diferents activitats socials. L'Openoffice.org Conference es va celebrar per primer cop l'any 2003 a Hamburg, per després seguir l'any 2004 a Berlin, el 2005 a Koper/Capodistria, i el 2006 a Lyon. A la del darrer any van participar unes 250 persones. Barcelona com a candidata per a acollir la conferència Durant el mes de gener del 2007, el projecte de [traducció al català d'Openoffice.org](http://www.softcatala.org/wiki/OpenOffice.org), que desenvolupa Softcatalà, va fer una proposta perquè Barcelona [fos candidata](http://www.softcatala.org/wiki/OOoCon) a acollir l'any 2007 la conferència. Aquest mateix any també s'han presentat les candidatures de Beijing a la Xina i de Dehradun a l'Índia. El resultat de les votacions ha estat el següent: Barcelona, 297 vots; Dehradun, 224 vots i Beijing, 82 vots. Quan i on se celebrara La previsió actual és que l'Openoffice.org Conference 2007 se celebri els dies 19, 20 i 21 de setembre del 2007 a la [Universitat de Barcelona](http://www.ub.es). Més informació * [Openoffice.org Conference 2007](http://marketing.openoffice.org/ooocon2007) * [Proposta de Barcelona](http://www.softcatala.org/wiki/OOoCon)
Softcatalà presenta la traducció al català del programari de dibuix vectorial Inkscape versió 0.45.1
2007-03-29 00:00:00

L'Inkscape és una eina de dibuix de codi obert que fa servir el format de gràfics de vectors escalable SVG del World Wide Web Consortium (W3C). Algunes de les característiques disponibles inclouen formes bàsiques, camins, textos, marcadors, clons, transparències, transformacions, degradats i agrupació. A més, l'Inkscape fa servir metadades de Creative Commons i disposa d'edició de nodes, capes, operacions de camins complexes, text a camí, text a formes i edició XML de l'SVG. També importa múltiples formats com EPS, PostScript, JPEG, PNG, BMP i TIFF i exporta a PNG així com múltiples formats basats en vectors. L'Inkscape 0.45-1 presenta un filtre de difuminat gaussià SVG, desenvolupat durant el programa Summer of Code de Google, que permet aplicar un difuminat suau i natural sobre qualsevol objecte de l'Inkscape, incloent formes, textos i imatges. Això permet un gran conjunt d'efectes fotorealístics: llums i ombres de formes arbitràries, profunditat de camp, ombres, lluentors, etc. També, els objectes difuminats es poden emprar com a màscares per a altres objectes. S'inclouen moltes altres noves característiques, millores a les eines existents i correccions d'errors: * Un diàleg d'historial, que us permet navegar per la història de canvis. * S'han afegit molts efectes i extensions, incloent un patró que segueix un camí i efectes de color. * S'ha millorat la qualitat de les imatges composades, gràcies a l'eliminació de l'efecte de bandes als degradats. Quant al projecte Inkscape en català Softcatalà proporciona paquets d'instal·lació de l'Inkscape per als usuaris catalanoparlants. El paquet que podeu descarregar de Softcatalà ocupa menys espai en disc ja que s'han suprimit la resta d'idiomes en què es troba disponible l'aplicació. Quina versió emprar per a cada sistema operatiu?

  * Windows 2000 i XP: la versió recomanada és la 0.45-1. Podeu baixar-vos el paquet en català des de la pàgina de descàrregues del programa (http://www.softcatala.org/prog171.htm).
  * Windows 98 Segona edició i Me: degut a incompatibilitats amb les biblioteques gràfiques de l'Inkscape, la darrera versió disponible és la 0.42-3. Podeu baixar-vos el paquet en català des de la següent adreça ftp (https://www.softcatala.org/pub/softcatala/inkscape/Inkscape-0.42-2.win32.exe).
  * GNU/Linux: l'Inkscape es troba disponible per a totes les distribucions. Degut a la dificultat de proporcionar un únic paquet instal·lable, el mètode d'instal·lació recomanat és mitjançant el gestor de paquets de la vostra distribució.
  * Mac OSX: descarregueu l'Inkscape des de la seva pàgina web: http://www.inkscape.org/download.php?css=css/base.css 
  * Per a obtenir el codi font o l'instal·lador original de Windows amb tots els idiomes, aneu a http://www.inkscape.org/download.php?css=css/base.css. 

Més informació Podeu obtenir més informació quant a l'Inkscape i com col·laborar amb el nostre projecte a http://www.softcatala.org/wiki/Inkscape.
L'IEC presenta la segona edició del seu diccionari
2007-03-30 00:00:00

Des del dijous, 20 de març, ja es pot adquirir a les llibreries la segona edició del Diccionari de l'Institut d'Estudis Catalans (DIEC) a un preu de 67 euros. Aquesta nova edició, que consta d'uns 70.000 articles, és considerat el diccionari normatiu de la llengua catalana, tot i que el propi lloc web de l'IEC dóna encara les definicions de la primera edició. El nou DIEC recull mots de variants dialectals diferents del català central; per exemple, inclou idò, díhuit i pitavola, entre moltes altres; l'IEC ha remarcat que es tracta d'un diccionari "per a tots els catalanoparlants, sigui del territori que siguin", incidint indirectament, un cop més, en la unitat de la llengua. Pel que fa als neologismes, aquesta segona edició defineix termes que ja havien estat normalitzats pel Termcat; en l'àmbit de la informàtica, recull mots com ara emoticona, internauta, lloc web, mòdem, pàgina web, pirata informàtic, píxel, processador de textos o xat. També s'hi ha afegit el sufix –màtica.
Disponible el paquet d'idioma català per al Windows Vista
2007-04-06 00:00:00

Ja es pot baixar el paquet de traducció de l'interfície catalana del Windows Vista. El paquet es pot instal·lar sobre les versions en castellà o francès i és un pedaç que tradueix l'interfície dels programes i opcions principals del Windows. Aquesta traducció havia de sortir inicialment amb el llançament de Vista però ha patit diversos retards. La trobareu a la web de Microsoft [de baixades](http://www.microsoft.com/downloads/details.aspx?FamilyID=0e21eb7b-e01a-4fcc-b7f1-30e419da7f5b&displaylang=ca). Per altra banda també es troba disponible des del febrer la traducció del Microsoft Office 2007 que tradueix l'interfície d'usuari dels programes més corrents (Word, Excel, Power Point, Outlook) però no l'ajuda. Trobareu aquesta actualització a la web [de Microsoft.](http://www.microsoft.com/downloads/details.aspx?FamilyID=91426c33-ea45-482d-af08-cd8ea8cbfd53&DisplayLang=ca) Nota: Aquest paquet només funciona amb Windows Vista i les versions de 32-bits.
Softcatalà presenta la traducció al català de l'OpenOffice.org 2.2
2007-04-12 00:00:00

L'OpenOffice.org 2.2 és el paquet ofimàtic lliure i gratuït més complet que existeix actualment. Té tot el que es pot esperar d'un paquet ofimàtic i, a més a més, en català. Hi podreu crear documents dinàmics, analitzar dades, dissenyar presentacions atractives i realitzar dibuixos espectaculars. L'OpenOffice.org 2.2 ha estat desenvolupat per la comunitat OpenOffice i es troba disponible per a sistemes Windows, GNU/Linux i Unix. És el primer paquet ofimàtic que implementa l'estàndard OpenDocument Format, aprovat pel comitè internacional d'estàndards ISO/IEC. El format OpenDocument pot utilitzar-se amb qualsevol aplicació ofimàtica, sense por d'haver de dependre d'un proveïdor específic ni dels termes de llicència, amb la seguretat que els documents es podran llegir, editar i imprimir en un futur. El paquet ofimàtic incorpora un mòdul de base de dades (Base), per a complementar el processador de textos (Writer), el gestor de fulls de càlcul (Calc), el mòdul de presentacions (Impress) i l'eina de dibuix (Draw). Els usuaris, doncs, disposen de tots els recursos necessaris per a ser productius en un món modern. L'OpenOffice.org és lliure, això vol dir que ofereix la llibertat d'utilitzar, d'estudiar, de millorar i de compartir el programari. En la versió 2.2, els usuaris s'adonaran immediatament de la millora en la qualitat de presentació del text en totes les parts de l'OpenOffice.org. Ara s'utilitza per defecte l'interlletratge (anglès kerning), una tècnica per a millorar l'aspecte del text escrit amb tipus de lletra proporcionals La funció d'exportació de PDF s'ha millorat amb l'addició de l'opció per a la creació opcional d'adreces d'interès. La versió 2.2 també inclou millores per a aprofitar les noves opcions estètiques que ofereix el nou Microsoft Windows Vista. En aquesta nova versió, el gestor de fulls de càlcul Calc ha millorat la seva compatibilitat amb els formats de fitxer de Microsoft, incloent-hi la compatibilitat amb taules de Pivot i algunes funcions trigonomètriques especialitzades. S'han millorat també les opcions de compatibilitat per a alguns connectors de base de dades, com ara l'Oracle ODBC. La versió 2.2 protegeix als usuaris de vulnerabilitats de seguretat que han estat descobertes, i mitjançant les quals el PC podia ser atacat per certs tipus de documents. Es recomana a tots els usuaris que s'actualitzin a l'OpenOffice.org 2.2. Descàrrega: Versió per a Windows http://www.softcatala.org/prog126.htm Versió per a GNU/Linux https://www.softcatala.org/pub/softcatala/openoffice Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Festa de llançament d'Ubuntu Feisty a Barcelona
2007-04-18 00:00:00

El proper divendres 20 d'abril, la [Comunitat Catalana d'Usuaris del sistema operatiu Ubuntu](http://www.ubuntu.cat) farà una festa per celebrar el llançament de la nova versió 7.04, altrament coneguda amb el nom de Feisty Fawn. La festa tindrà lloc al Centre Cultural de Les Corts, c/Dolors Masferrer i Bosch 33, a partir de les 8 del vespre. Prop de l'estació "Les Corts" de la línia 3 del metro. Es passarà una presentació de l'equip en format lliure, s'amenitzarà la vetllada amb música lliure, hi haurà un parell d'ordinadors mostrant la nova versió, un concurs per a elegir el logotip de l'equip i es donarà recolzament i ajut a la gent no iniciada que hi assistirà. Ubuntu és una de les diverses distribucions (o variants) del Sistema Operatiu GNU/Linux, amb més de 16.000 programes lliures, gratuïts i d'alta qualitat disponibles per a instal·lar-los de forma molt simple. Utilitzant Ubuntu, l'usuari pot realitzar sense cap problema des de les tasques habituals (ofimàtica, retoc fotogràfic, reproducció multimèdia, comunicacions per internet...) fins a les més sofisticades (edició de vídeo, tasques de servidor, programes científics, etc.) amb la seguretat de veure's lliure dels típics problemes de sistemes privatius com ara els virus o les restriccions introduïdes artificialment. Amb Ubuntu, a més, es pot gaudir d'un sistema operatiu traduït al català gràcies a l'esforç de desenes de voluntaris repartits per tot el domini lingüístic. Per a més informació, consulteu la [pàgina web de la festa](http://wiki.ubuntu.com/CatalanTeam/festafeisty/).
Tret de sortida de la Marató de la Viquipèdia en català als centres educatius
2007-05-13 00:00:00

Aquest 17 de maig, coincidint amb la celebració del Dia d'Internet es dóna el tret de sortida de la Marató de la Viquipèdia en català als centres educatius al Principat. La [Marató Viquipèdia](http://xtec.cat/maratoviqui) és una proposta del Departament d'Educació de la Generalitat de Catalunya adreçada als centres de primària i secundària i a la comunitat educativa en general amb motiu del Dia d'Internet, el 17 de maig. La Marató va adreçada a centres i serveis educatius, professorat i alumnat i la comunitat educativa. La Wikipedia és una enciclopèdia lliure, accessible a Internet i disponible en 250 llengües elaborada col·laborativament per alguns dels seus propis lectors. Tothom pot modificar, traduir o crear articles nous seguint unes normes d'estil senzilles i respectant les regles de bon comportament. Està sostinguda per la Fundació Wikimedia, una organització sense ànim de lucre que té com a objectiu oferir el lliure coneixement a totes les persones del món. S'ocupa del manteniment, del desenvolupament i de la distribució, sense incloure-hi publicitat. La celebració del Dia d'Internet sorgeix amb l'objectiu és difondre i promoure l'ús d'Internet a tota la societat i aconseguir que Internet sigui cada vegada més accessible per a les persones que tenen alguna discapacitat. La primera edició del Dia d'Internet va tenir lloc el 25 d'octubre de 2005. Posteriorment, al novembre, la II Cimera Mundial sobre la Societat de la Informació, celebrada a Tunis, va aprovar, a instàncies d'Espanya, assignar el 17 de maig el Dia Mundial de la Societat de la informació, assumint com a propis els objectius proposats per al Dia d'Internet. La Viquipèdia és l'edició en català de la Wikipedia. Va ser creada el 16 de març de 2001 i, durant dos mesos, fou l'única amb articles en llengua no anglesa. Té aproximadament, uns 60.000 articles (a mitjan del mes de maig de 2007), mentre que en anglès n'hi ha 1.706.000, en francès 466.000, en espanyol 216.000 o en una llengua minoritària, com ara el finès, 106.466. Actualment, la Viquipèdia en català és en el grup de llengües de més de 10.000 entrades. La Marató Viquipèdia tracta de presentar, en forma de repte, la superació dels 100.000 articles escrits en català durant l'any 2007. Objectius de la Marató * Donar a conèixer als alumnes l'enciclopèdia Viquipèdia en català. * Conèixer la dimensió col·laborativa d'aquest projecte d'abast internacional. * Participar-hi activament mitjançant la creació o la millora d'articles nous. * Superar els 100.000 articles en llengua catalana de la Viquipèdia durant l'any 2007. * Promoure l'ús d'Internet als centres educatius. Més informació * http://xtec.cat/maratoviqui * <http://ca.wikipedia.org/wiki/Viquiprojecte:Estudiants>